T. Galbavý, poslanec: (2004-09-08):
Vážená Národná rada Slovenskej republiky, vážené panie poslankyne, páni poslanci, návrh poslancov Národnej rady Slovenskej republiky Dušana Jarjabka a Dušana Čaploviča na vydanie zákona, ktorý sa mení a dopĺňa zákon č. 16/2004 Z. z. o Slovenskej televízii, tlač 797, predseda Národnej rady Slovenskej republiky rozhodnutím z 23. júla 2004 č. 806 pridelil na prerokovanie: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre vzdelanie, vedu, šport a mládež, kultúru a médiá. Za gestorský výbor predseda Národnej rady Slovenskej republiky navrhol Výbor Národnej rady Slovenskej republiky pre vzdelanie, vedu, šport a mládež, kultúru a médiá. Vystúpiť na dnešnej schôdzi Národnej rady Slovenskej republiky k uvedenému poslaneckému návrhu ma určil Výbor Národnej rady Slovenskej republiky pre vzdelanie, vedu, šport a mládež, kultúru a médiá svojím uznesením z 24. augusta 2004 č. 265. V súlade so zákonom o rokovacom poriadku podávam v prvom čítaní spravodajskú správu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. To znamená, že návrh zákona obsahuje paragrafované znenie a dôvodovú správu. Ďalej konštatujem, že zo znenia návrhu je zrejmé, čo sa ním má dosiahnuť. Všeobecná časť dôvodovej správy obsahuje vyjadrenie súladu návrhu s ústavou a medzinárodnými zmluvami, ktorými je Slovenská republika viazaná, zhodnotenie súčasného stavu, dôvodov, potreby novej právnej úpravy hospodárskeho a finančného dopadu a vplyvu na štátny rozpočet. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, ktorá spĺňa predpísané náležitosti. Vážený pán predsedajúci, dovoľte mi, aby som ako spravodajca využil priestor na vlastnú úvahu veľmi stručne, pretože mám na to právo. Akokoľvek by sa nám zdala myšlienka predkladateľov ušľachtilá, sympatická, musím sa priznať, že ja sa nebránim tejto myšlienke. Bohužiaľ, musím konštatovať, že tento návrh zákona alebo novela zákona o Slovenskej televízii z legislatívnej stránky sa tomuto cieľu vyhla. Poviem hlavne, prečo si to myslím. Taktiež som o tom presvedčený, že znenie predmetného návrhu zákona je tak neurčité, že sa v praxi stane de facto neúčinným. Nakoľko legislatívne nikde nie je definované, čo sa rozumie pod pojmom pôvodná televízna, literárno-dramatická, dokumentárna, animovaná, vzdelávacia a zábavná tvorba. A po druhé, legislatíva Slovenskej republiky pozná iba definíciu pojmu audiovizuálne dielo a slovenské audiovizuálne dielo v § 2 ods. 1 písm. a) a b) zákona č. 1/1996 Z. z. o audiovízii. Takže i napriek tomu s ohľadom na oprávnenia, ktoré pre mňa ako spravodajcu vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky a v súlade s rozhodnutím predsedu Národnej rady Slovenskej republiky z 23. júla 2004 č. 806 prideliť návrh poslancom Národnej rady Slovenskej republiky Dušana Jarjabka a Dušana Čaploviča na vydanie zákona, ktorým sa mení a dopĺňa zákon č. 16/2004 Z. z. o Slovenskej televízii, tlač 797, v druhom čítaní na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre vzdelanie, vedu, šport, mládež, kultúru a médiá. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre vzdelanie, vedu, šport a mládež, kultúru a médiá, pričom odporúčam, aby výbory, ktorým bol predmetný návrh pridelený, ho prerokovali v lehote do 13. októbra 2004 a gestorský výbor do 15. októbra. Vážený pán predsedajúci, z mojej strany je to všetko, poprosím vás, otvorte rozpravu.